Diari Oficial de la Generalitat Valenciana


Sumari del DOGV 9296, del 11-03-2022 (2022/1973)

Informació pública de l'acord de la Comissió Territorial d'Urbanisme de València adoptat en la sessió de 23 de febrer de 2022, relatiu a l'aprovació definitiva del Projecte d'expropiació per taxació conjunta per a l'obtenció dels terrenys de l'àmbit Parc Sagunt II, al terme municipal de Sagunt, i de declaració de l'efecte de legitimar l'ocupació dels béns o drets afectats, abans del pagament o del depòsit de l'import íntegre de la valoració establida.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9296

Data del DOGV
:   11-03-2022

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2022/1973


Data del document
:   01-03-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Anunci

Descriptors 

:   * Conselleria de Política Territorial, Obres Públiques i Mobilitat
    * Sagunt
    * pla d'urbanisme

Informació pública de l'acord de la Comissió Territorial d'Urbanisme de València adoptat en la sessió de 23 de febrer de 2022, relatiu a l'aprovació definitiva del Projecte d'expropiació per taxació conjunta per a l'obtenció dels terrenys de l'àmbit Parc Sagunt II, al terme municipal de Sagunt, i de declaració de l'efecte de legitimar l'ocupació dels béns o drets afectats, abans del pagament o del depòsit de l'import íntegre de la valoració establida. [2022/1973]  
  
La Comissió Territorial d'Urbanisme de València, en la sessió del 23 de febrer de 2022, va adoptar l'acord següent:  
«En referència al projecte d'expropiació per taxació conjunta per a l'obtenció dels terrenys de l'àmbit Parc Sagunt II, al terme municipal de Sagunt (d'ara en avant, el Projecte), que va ser remés per la Direcció General d'Urbanisme, es destaquen els següents:  
  
Antecedents de fet  
1. Mitjançant la Resolució del conseller d'Obres Públiques, Urbanisme i Transports, de data 5 de juny de 2002, es va aprovar definitivament el Pla especial de delimitació de terrenys per a la constitució de patrimoni públic de sòl Sagunt II (d'ara en avant, PEDT), per a ús industrial, als polígons cadastrals núm. 40, 74, 78, 79, 80, 91, 92, 94, 95, 96, 97 i 98 del terme municipal de Sagunt, en sòl classificat urbanísticament com a no urbanitzable (SNU). L'aprovació implicava, per si mateix, la declaració d'utilitat pública i la necessitat d'ocupació amb efectes expropiatoris.  
Amb data 26 de març de 2003, el mateix conseller va resoldre aprovar definitivament l'homologació de l'Àrea Parc Sagunt (Sagunt I i Sagunt II), la finalitat de la qual va quedar establida en la disposició pública de sòl ordenat per a usos industrials, a desenvolupar mitjançant gestió directa de l'Administració pública en dues etapes: la primera corresponent al sector «Parc Sagunt I» i la segona, a l'oest del vial CV-309, denominada «Parc Sagunt II». Per a aquesta segona etapa es va establir que es desenvoluparia per gestió directa, mitjançant expropiació. A més, des d'aquest document, es va derivar l'ordenació urbanística a la redacció de plans especials d'ordenació d'usos.  
Mitjançant la Resolució del conseller de Política Territorial, Obres Públiques i Mobilitat de data 14 de febrer de 2020, es va disposar, entre altres determinacions, el següent:  
«3. Requerir a Parque Empresarial de Sagunto, SL, perquè, atesa la seua condició de beneficiària de l'expropiació, comprometa, en desenvolupament de les previsions contingudes a aquest efecte en la legislació d'expropiació forçosa, tant els fons econòmics com els mitjans propis per a això, tot això sense perjudici que puga disposar per a aquests efectes amb la col·laboració, a través dels mitjans legalment establits a aquests efectes, de tercers per a l'execució de prestacions assumides, i que, a aquest efecte, formule una llista concreta i individualitzada, en la qual es descriguen, en tots els aspectes, material i jurídic, els béns o drets que considere de necessària expropiació, a fi que aquesta conselleria aprove el corresponent expedient expropiatori mitjançant el tràmit de taxació conjunta».  
El Consell d'Administració de la societat Parque Empresarial de Sagunto, SL (d'ara en avant, PES, SL), realitzat el dia 25 de febrer de 2020, després d'analitzar i debatre el contingut de la resolució indicada en el paràgraf anterior, va acordar, per unanimitat, el següent:  
«Acceptar expressament el contingut íntegre de la resolució del conseller de Política Territorial, Obres Públiques i Mobilitat, i assumir les obligacions i compromisos legalment inherents a l'assumpció de la condició d'agent urbanitzador i de beneficiari de les expropiacions de sòls en l'àmbit del Pla especial Parc Sagunt II».  
La societat PES, SL, va presentar el projecte en la Direcció General d'Urbanisme, amb data 26 de juliol de 2021, a l'efecte de la seua tramitació. Amb data 13 d'octubre de 2021, la Direcció General d'Urbanisme va remetre a l'esmentada societat un escrit de requeriment d'esmena de determinades deficiències documentals. Amb data 27 d'octubre de 2021, la societat PES, SL, va aportar la documentació complementària amb les esmenes requerides.  
Mitjançant la Resolució del conseller de Política Territorial, Obres Públiques i Mobilitat, de data 28 d'octubre de 2021, es va acordar sotmetre a informació pública per un termini d'un mes el Projecte d'expropiació per taxació conjunta per a l'obtenció dels terrenys de l'àmbit Parc Sagunt II, al terme municipal de Sagunt (València), presentat per Parque Empresarial de Sagunto, SL.  
L'anunci d'informació pública es va inserir en el DOGV número 9205, de 29 d'octubre de 2021, i en el diari Levante, de 2 de novembre de 2021. En la mateixa data, es va presentar el Projecte per a la seua consulta en les oficines municipals de l'Ajuntament de Sagunt. Mitjançant un certificat municipal de data 22 de desembre de 2021, s'estén diligència en la qual es fa constar que l'edicte d'informació pública de taxació conjunta d'expropiació Parc Sagunt II es va exposar en el tauler d'anuncis electrònic de l'Ajuntament de Sagunt des del dia 4 de novembre de 2021 fins al dia 29 de novembre de 2021, els dos inclusivament.  
  
Consta en l'expedient administratiu remés que s'han practicat les notificacions de les taxacions proposades en el projecte als titulars de béns i drets afectats per l'expropiació. En el BOE número 12, de 14 de gener de 2022, es va publicar l'anunci de notificació, d'11 de gener de 2022, en procediment de full d'apreuament expropiació forçosa Parc Sagunt II, a les persones interessades en el procediment que s'havia intentat la notificació en l'últim domicili conegut, però no s'havia pogut practicar, d'acord amb el que es disposa en els articles 44 i 46 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPACAP). I es va publicar un segon anunci de notificació, de 24 de gener de 2022, en el BOE número 22, de 26 de gener de 2022, respecte d'altres finques la notificació de les quals tampoc s'havia pogut practicar.  
Durant el tràmit d'informació pública s'han presentat al·legacions al projecte; al·legacions que, després del seu examen i classificació, han sigut objecte d'informe per la Direcció General d'Urbanisme, en informe sobre les al·legacions de data 11 de febrer de 2022.  
El beneficiari de l'expropiació, amb data 11 de febrer de 2022, presenta un document refós del projecte, de data febrer de 2022, que incorpora les modificacions derivades de les al·legacions estimades.  
  
Mitjançant la Resolució del conseller de Política Territorial, Obres Públiques i Mobilitat, d'11 de febrer de 2022, es formula la proposta d'aprovació definitiva del projecte dirigida a l'òrgan competent, que és la Comissió Territorial d'Urbanisme de València, en la qual s'estimen i es desestimen les al·legacions i s'aprova el document refós del projecte.  
  
2. El projecte consta dels documents següents: memòria (que inclou la determinació de l'àmbit expropiable i la fixació de preus raonada), apèndixs (que inclouen la llista concreta i individualitzada dels béns i drets afectats, fitxes individualitzades descriptives de cada finca, fulls d'apreuament individualitzats de cada finca, certificats cadastrals, certificats registrals i valors de referència en el mercat immobiliari de la zona) i plànols.  
La llista de béns i drets afectats comprén, de forma ordenada i a manera de resum, totes les finques o parcel·les cadastrals afectades, amb indicació de les superfícies objecte d'expropiació, la imposició de servituds o ocupació temporal, amb expressió de les dades següents: número d'ordre en l'expedient expropiatori, terme municipal, paratge, polígon, parcel·la, referència cadastral, superfície cadastral, titular del bé afectat, domicili del propietari del bé afectat, superfície de la finca que és objecte d'expropiació, aprofitament actual de la finca, tipus d'afecció, parcial o total, del projecte d'expropiació, règim del sòl i classificació de finca.  
  
3. Els límits de l'àmbit d'actuació del projecte són els següents: al nord, amb sòl urbà, polígon industrial de la Mar; al sud, amb la carretera CV-309, que el separa del sòl urbà, el polígon industrial Parc Sagunt I i amb sòl no urbanitzable; a l'est, amb la carretera CV-309, que el separa del sòl urbà, polígon industrial Parc Sagunt I; a l'oest, amb sòl no urbanitzable, via del ferrocarril València-Castelló. L'àmbit del projecte està travessat, d'oest a est, pel ferrocarril d'accés al Port de Sagunt, les obres del qual, dependents de l'Administrador d'Infraestructures Ferroviàries (ADIF), es troben actualment en execució.  
  
El projecte identifica la delimitació de l'àmbit de l'expropiació, la qual es correspon, segons s'indica, amb la definida en el PEDT, a excepció dels terrenys que ocupen les reserves de les infraestructures ferroviàries, les reserves de l'AVE de València a Castelló, la reserva de connexió ferroviària de l'accés al Port de Sagunt amb la xarxa a Saragossa i Terol, així com la zona ja expropiada per a la realització de l'accés ferroviari al port.  
L'àmbit d'actuació engloba parcel·les pertanyents als polígons 40, 74, 78, 79, 80, 91, 92, 93, 94, 95, 96, 97 i 98, del Cadastre de rústica del municipi de Sagunt.  
De l'anàlisi del PEDT que s'inclou en l'informe jurídic del Servei d'Assessorament Municipal i Intervenció Urbanística, de la Direcció General d'Urbanisme, de data 27 d'octubre de 2021, que consta en l'expedient, resulta el següent:  
«Que el seu objecte i finalitat era la delimitació d'una àrea de reserva de terrenys per a la constitució d'un PPS la destinació del qual era atendre les necessitats de sòl industrial a Sagunt.  
Que existia habilitació legal per a això en la legislació urbanística vigent.   
Que la reserva podia ser abans de la programació dels terrenys i el seu desenvolupament dur-se a terme en diferents fases.  
Que la gestió de l'obtenció del sòl ha de fer-se mitjançant expropiació forçosa pel procediment de taxació conjunta».  
Els terrenys estan classificats com a sòl no urbanitzable de règim comú.  
La superfície de terrenys delimitada en el projecte és de 5.807.518 m²s. Tots aquests terrenys estan al seu torn inclosos en l'àmbit del PEDT i en l'àmbit de l'àrea Parc Sagunt II delimitada en l'homologació. De la superfície indicada, 5.505.433 m²s es corresponen amb finques de titularitat privada i 302.085 m²s amb finques afectes al domini públic, com ara carreteres, camins, etc. En determinades finques, que s'identifiquen en les fitxes individuals de les finques, hi ha edificacions a la parcel·la.  
L'àmbit del projecte coincideix amb el de la versió preliminar del Pla especial de l'Àrea Logística de Sagunt; i, en qualsevol cas, tots els terrenys inclosos en el Projecte estan també inclosos en l'àrea delimitada pel PEDT.  
Amb caràcter general, l'ús majoritari dels terrenys en l'estat actual és l'ús agrícola, amb predomini del cultiu de cítrics de regadiu.  
  
Les valoracions s'entenen referides al moment d'exposició al públic del projecte d'expropiació per taxació conjunta, tal com estableix l'article 34.2.b del text refós de la Llei de sòl i rehabilitació urbana, aprovat pel Reial decret legislatiu 7/2015, de 30 d'octubre (d'ara en avant, LSRU).  
En el projecte es justifica que, atesa la situació actual dels terrenys, es troben en la situació bàsica de sòl rural, segons la definició d'aquest concepte que s'estableix en l'art. 21.2.b de l'LSRU. A l'efecte d'analitzar les valoracions proposades en el projecte, convé reproduir els criteris de valoració en el sòl rural, que s'estableixen en l'article 36 de l'LSRU:  
  
«Article 36. Valoració en el sòl rural  
1. Quan el sòl siga rural a l'efecte d'aquesta llei i de conformitat amb el que es disposa en la disposició addicional setena:  
a) Els terrenys es taxaran mitjançant la capitalització de la renda anual real o potencial, la que siga superior, de l'explotació segons el seu estat en el moment al qual s'haja d'entendre referida la valoració.  
La renda potencial es calcularà atenent el rendiment de l'ús, gaudi o explotació de què siguen susceptibles els terrenys d'acord amb la legislació que els siga aplicable, amb utilització dels mitjans tècnics normals per a la seua producció. Inclourà, si escau, com a ingressos, les subvencions que, amb caràcter estable, s'atorguen als cultius i aprofitaments considerats per al seu càlcul i es descomptaran els costos necessaris per a l'explotació considerada.  
El valor del sòl rural així obtingut podrà ser corregit a l'alça en funció de factors objectius de localització, com l'accessibilitat a nuclis de població o a centres d'activitat econòmica o la ubicació en entorns de singular valor ambiental o paisatgístic, l'aplicació i la ponderació del qual haurà de ser justificada en el corresponent expedient de valoració, tot això en els termes que s'establisquen reglamentàriament.  
  
b) Les edificacions, construccions i instal·lacions, quan hagen de valorar-se amb independència del sòl, es taxaran pel mètode de cost de reposició segons el seu estat i antiguitat en el moment al qual haja d'entendre's referida la valoració.  
c) Les plantacions i els sembrats preexistents, així com les indemnitzacions per raó d'arrendaments rústics o altres drets, es taxaran d'acord amb els criteris de les lleis d'expropiació forçosa i d'arrendaments rústics.  
2. En cap dels casos previstos en l'apartat anterior podran considerar-se expectatives derivades de l'assignació d'edificabilitats i usos per l'ordenació territorial o urbanística que no hagen sigut encara plenament realitzats.»  
Aquests criteris de valoració estan desenvolupats en el Reial decret 1492/2011, de 24 d'octubre, pel qual s'aprova el Reglament de valoracions de la Llei de Sòl (d'ara en avant, RVLS), en els articles 6 i següents.  
  
La consideració del cultiu de cítrics de regadiu com a renda potencial, en els casos en què és procedent la seua aplicació, està justificada en l'apartat 0.4.5.5 del Projecte. És determinant la dada del fet que, l'any 2020, al municipi de Sagunt, pertanyent a la comarca agrària del Camp de Morvedre, la superfície cultivada de cítrics regadiu era de 3.999 ha sobre un total de 4.290 ha cultivades, la qual cosa representa un 93,22 % del total de superfície. En l'àmbit a expropiar, el percentatge de superfície de terrenys destinats a altres cultius és inferior al 5 %.  
Es considera que l'explotació de cítrics constitueix un tipus d'explotació la renda dels quals és variable en el temps i evoluciona en el temps segons cicles periòdics i, per tant, s'aplica la fórmula de capitalització de rendes recollida en l'article 13.c de l'RVLS. Es calcula de manera diferenciada per als anys d'explotació (considerant un cicle útil de l'arbratge de 35 anys), la producció, els ingressos bruts, les despeses i els impostos, segons les taules i valors que consten en l'apartat 3.3.4.7 de la memòria del Projecte. A aquest efecte, s'ha utilitzat la informació procedent d'estudis i publicacions realitzades per les administracions públiques competents en la matèria sobre rendiments, preus i costos de les activitats agrícoles.  
S'analitza la rendibilitat de les obligacions de l'Estat a 30 anys i s'obté una mitjana d'1,60 %, que és el tipus de capitalització que s'adopta per a la capitalització de les rendes de les explotacions, per aplicació del que indica la disposició addicional setena de l'LSRU, en relació amb l'article 12.1.a de l'RVLS.  
Es calcula el factor de correcció per accessibilitat a nuclis de població (u1), identificant la població dels nuclis urbans situats a 4 i a 40 km de distància, de conformitat amb els criteris establits en l'article 17.3 de l'RVLS, i resulta un factor de correcció u1 = 1,78991.  
S'aplica un factor de correcció u2, per la localització pròxima al Port de Sagunt, amb un valor d'u2 = 1,53.  
El factor de correcció u3 adopta un valor igual a la unitat, ja que l'àmbit d'actuació no està inclòs en cap entorn de singular valor ambiental o paisatgístic. A aquest efecte, cal indicar que els terrenys no estan inclosos en la Marjal dels Moros, que és pròxima a l'àmbit de l'expropiació, però separada d'aquest entorn natural per la franja de terrenys ja urbanitzats del Parc Sagunt I.  
En definitiva, el factor global de localització, obtingut per la multiplicació dels factors de correcció u1, u2 i u3, és de 2,73917. Convé aclarir que, en relació amb la limitació relativa al fet que el factor global de localització no podia ser superior a dos, que es va establir en l'article 22 de la Llei 8/2007, de 28 de maig, de sòl, i que es va recollir en l'article 17.2 de l'RVLS, va ser declarada la nul·litat d'aquest precepte legal per la Sentència 141/2014, d'11 de setembre de 2014, del Tribunal Constitucional.  
Amb els valors anteriorment obtinguts i l'aplicació de les fórmules incloses en els articles 13.b i 17 de l'RVLS, s'obté un valor unitari del sòl, després de l'aplicació del factor de localització, de 9,66 ?/m²s.  
  
D'altra banda, es determina un valor unitari de la volada, que varia entre 4,00 ?/m²s quan es troba en plena producció i 0 quan no existeix volada o està abandonat, i un valor unitari de la collita de 0,30 ?/m²s.  
  
Es realitza una valoració de les rendes de les explotacions d'altres cultius que existeixen, en un percentatge molt reduït, en l'àmbit a expropiar (caquis, alvocats i horta), i es demostra que el valor resultant és inferior al que correspon a l'explotació de cítrics de regadiu, excepte en tres finques amb plantació d'alvocats, que es valoren per la renda real, que resulta superior.  
Com a referència, s'ha elaborat un estudi dels valors del sòl en el mercat immobiliari de la zona, que s'inclou com apèndix 7 del Projecte. I es conclou que els valors mitjans obtinguts d'aquestes fonts resulten inferiors als valors de sòl obtinguts en el Projecte.  
  
Les edificacions es valoren pel mètode del cost de reposició segons el seu estat i antiguitat, segons estableix l'article 36.1.b de l'LSRU. Per a això, s'aplica el mètode de valoració regulat en l'article 18 de l'RVLS, que considera el valor de reposició brut, el valor de l'edificació al final de la seua vida útil i un coeficient corrector per antiguitat i estat de conservació. Com que es tracta d'un procediment de taxació conjunta, s'estableix la fixació de preus per grups d'immobles, com permet l'article 112.1.b del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell (d'ara en avant, TRLOTUP). Així, s'estableixen diverses tipologies d'edificació: habitatges rurals, annexos d'edificacions rurals, naus, casetes, basses..., amb diferents estats de conservació i antiguitat. Es determinen els paràmetres anteriorment indicats i s'aplica la fórmula del valor de l'edificació recollida en l'article 18.1 de l'RVLS. Altres instal·lacions existents es valoren amb independència del sòl, com ara quan hi ha reg per degoteig, i en aquest cas s'aplica una taxació addicional d'1,20 ?/m²s.  
  
Els arrendaments existents es valoren segons els criteris de la Llei 26/2005, de 30 de novembre, per la qual es modifica la Llei 49/2003, de 26 de novembre, d'arrendaments rústics, en relació amb l'article 44 de la Llei d'expropiació forçosa de 1954.  
Finalment, s'aplica un premi d'afecció del 5 %, que s'inclou com a última partida dels fulls d'apreuament, i es calcula sobre l'import final del preu just dels béns o drets expropiables. Això en compliment del que s'estableix en l'article 47 del Decret de 26 d'abril de 1957, pel qual s'aprova el reglament de la Llei d'expropiació forçosa (d'ara en avant, RLEF).  
L'import total de les taxacions incloses en el Projecte puja a cinquanta-sis milions cent cinquanta-dos mil dos-cents cinc euros, amb seixanta-tres cèntims (17.292.679,63 ?).  
4. Mitjançant la comunicació del director general d'Urbanisme, de data 9 de novembre de 2021, notificada el dia 11 de novembre de 2021, es va donar audiència a l'Ajuntament de Sagunt, pel termini d'un mes, perquè realitzara les consideracions que considerara oportunes respecte al Projecte.  
Amb data 13 de desembre de 2021, l'Ajuntament de Sagunt presenta al·legacions al Projecte, les quals fan referència, en síntesi, a la titularitat de l'Ajuntament respecte a camins inclosos en l'àmbit a expropiar i que, per aplicació de l'article 42.4 de l'LSRU, han de considerar-se de propietat municipal, excepte prova en contra. Posteriorment, amb data 5 de gener de 2022, l'Ajuntament de Sagunt va presentar una nova al·legació, amb la qual mostra conformitat amb els criteris de valoració aplicats en el Projecte, a excepció de l'aplicació del factor u3. En l'informe emés sobre l'al·legació, es justifica la correcta aplicació d'aquest factor, amb el valor d'u3 igual a la unitat, tal com s'ha indicat en l'antecedent de fet anterior, justificant aquest criteri amb el que s'estableix en l'article 17.2 de l'RVLS: «En tot cas, a l'efecte del càlcul del factor global de localització, quan algun dels tres factors de correcció no resulte d'aplicació prendrà com a valor la unitat».  
  
5. El municipi de Sagunt disposa de Pla general d'ordenació urbana, aprovat definitivament per la Resolució del conseller d'Obres Públiques, Urbanisme i Transports, de data 14 d'abril de 1992.  
El Pla especial de delimitació de terrenys per a la constitució de patrimoni públic de sòl (Sagunt II) [identificat com PEDT en aquest document] va ser aprovat per la Resolució del conseller d'Obres Públiques, Urbanisme i Transports, de data 5 de juny de 2002, publicada en el DOGV núm. 4270, de 13 de juny de 2002.  
El 26 de març de 2003, el conseller d'Obres Públiques, Urbanisme i Transport va resoldre aprovar definitivament l'homologació de l'Àrea Parc Sagunt (Sagunt I i Sagunt II), la finalitat de la qual va quedar establida en la disposició pública de sòl ordenat per a usos industrials, a desenvolupar mitjançant gestió directa de l'Administració pública en dues etapes: la primera corresponent al sector Parc Sagunt I i la segona coincident amb la futura reclassificació del sòl, situat a l'oest del vial CV-309, denominat Parc Sagunt II.  
En el moment en el qual es formula aquest document, es tramita el Pla especial de l'Àrea Logística de Sagunt, que es troba en la fase d'emissió de la declaració ambiental i territorial estratègica, regulada en l'article 56 del TRLOTUP.  
6. La Comissió Informativa d'Urbanisme de València, en la sessió celebrada el 16 de febrer de 2022, per unanimitat, va emetre informe relatiu al projecte que ens ocupa, d'acord amb el que es preceptua en els articles 5.5 i 8 del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat.  
7. Amb data 21 de febrer de 2022, s'inclou en l'expedient una resolució complementària de la Direcció General d'Urbanisme, signada amb la mateixa data, en la qual es resol el següent:  
«Remetre a la Comissió Territorial d'Urbanisme l'informe de la beneficiària de data 21 de febrer de 2022, en el qual trasllada determinats canvis en els fulls d'apreuament del Projecte que es deuen a la comprovació de l'existència, pel perit de la beneficiària, d'altres elements afectats, les seues descripcions i superfícies, indemnitzacions derivades de demèrits que el projecte provocarà sobre les finques a expropiar, i algunes superfícies de sòl a expropiar sobre la base de l'aportació d'alçaments topogràfics. Els canvis realitzats es corresponen amb errors materials per contradicció entre el projecte remés i els criteris d'estimació d'al·legacions que consten en la Resolució del conseller de Política Territorial, Obres Públiques i Mobilitat d'11 de febrer de 2022.  
La beneficiària reflectirà en el projecte d'expropiació definitiu els canvis que consten en el seu escrit de data 21 de febrer de 2022 mitjançant un text refós d'aquest».  
Segons aquest informe de la beneficiària de l'expropiació, els errors detectats afecten únicament 12 finques. I s'aporta el Projecte modificat que ha incorporat aquestes correccions d'errors. S'assabenta d'aquestes correccions en la sessió de la Comissió Territorial d'Urbanisme.  
  
  
Fonaments de dret  
1. L'expedient s'ha tramitat, i es resol, de conformitat amb el TRLOTUP, ja que és la normativa urbanística vigent en el moment de la informació pública de l'expedient (publicació en el DOGV el dia 29.10.2021). A l'efecte de valoracions, resulten aplicables l'LSRU i l'RVLS.  
2. Tal com s'ha indicat en l'antecedent de fet primer, el Projecte ha sigut exposat al públic pel termini d'un mes, s'ha publicat anunci en el DOGV i en un periòdic dels de major circulació a la província i les taxacions s'han notificat individualment als qui figuren com a titulars de béns o drets en l'expedient. Per tant, la tramitació ha sigut correcta, de conformitat amb l'article 112 del TRLOTUP.  
  
3. A la vista del que s'ha indicat en l'antecedent de fet segon, la documentació està completa, de conformitat amb l'article 112.1 del TRLOTUP. Als efectes del que estableix l'article 17 de la vigent Llei d'expropiació forçosa, de 16 de desembre de 1954 (d'ara en avant, LEF), i concordants amb el seu Reglament de 26 d'abril de 1957, el Projecte inclou la relació concreta i individualitzada dels béns i drets afectats, en la qual es descriuen tots els seus aspectes materials i jurídics.  
  
4. La figura del Pla especial de delimitació de terrenys per a patrimoni públic de sòl, en la qual es basa aquest projecte d'expropiació per taxació conjunta, estava prevista en l'article 99 la Llei 6/1994, de 15 de novembre, de la Generalitat, reguladora de l'activitat urbanística (d'ara en avant, LRAU), que va servir de base per a l'aprovació del PEDT, i continua estant prevista en la vigent normativa urbanística (TRLOTUP), en els termes següents:  
  
«Article 106. Delimitació d'àmbits d'interés per a la seua incorporació al patrimoni públic de sòl  
Per a facilitar l'adquisició de patrimoni públic de sòl, es poden delimitar, en el pla general estructural o en un pla especial amb aquesta finalitat, àrees per a l'adquisició mitjançant expropiació de terrenys i immobles».  
L'aprovació definitiva del PEDT implicava, per si mateix, la declaració d'utilitat pública i la necessitat d'ocupació a efectes expropiatoris, d'acord amb l'article 181 del Decret 201/98, de 15 de desembre, de la Generalitat Valenciana, pel qual es va aprovar el Reglament de planejament de la Comunitat Valenciana (d'ara en avant, RPCV).  
  
El PEDT va ser aprovat l'any 2002 amb l'LRAU i l'RPCV com a normativa urbanística aplicable en la seua formulació, tramitació i aprovació. L'article 58.2 de l'LRAU determina que «la vigència dels plans és indefinida, excepte la dels programes, que serà la que en aquests s'establisca». Per tant, els plans mantenen les seues determinacions mentre no hi haja un instrument de planejament posterior que les derogue o modifique. El mateix principi de la vigència indefinida dels plans urbanístics es recull en l'article 71 del vigent TRLOTUP. Convé ressaltar que ni l'LRAU ni l'RPCV van establir cap tipus de limitació sobre la vigència dels plans especials ni respecte a la vigència de la delimitació de terrenys per al patrimoni públic del sòl. D'altra banda, un criteri que s'ha establit en les successives lleis urbanístiques posteriors a l'LRAU és que els plans ja aprovats amb una legislació anterior s'executen i s'apliquen segons els seus propis continguts (vegeu la vigent disposició transitòria onzena del TRLOTUP). D'aquesta manera, normes urbanístiques posteriors a l'LRAU no poden modificar aquella vigència indefinida dels plans aprovats amb l'LRAU; i, en tot cas, el règim transitori de les normes estableix, si escau, mitjançant una previsió específica, quines disposicions de la nova norma s'apliquen als plans anteriors, però, fora d'aquestes excepcions, s'aplica el règim general d'irretroactivitat de les disposicions de caràcter general.  
  
En l'apartat 9 de la memòria del PEDT s'indica que el sistema de gestió previst per a l'obtenció dels terrenys integrants de la unitat delimitada és l'expropiació forçosa i que aquesta expropiació serà realitzada pel procediment administratiu de taxació conjunta.  
De conformitat amb el que s'indica en l'article 60 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana, es va establir que la societat PES, SL, tindria la condició de beneficiària de les expropiacions que resultaren necessàries per al procés de desenvolupament urbanístic de Parc Sagunt, tot això en desenvolupament del que es preveu a aquest efecte en la Llei de 16 de desembre de 1954, sobre expropiació forçosa. La societat PES, SL, està participada en el 50 % del seu capital social per la societat SEPIDES i en l'altre 50 %, per la Generalitat Valenciana. Es transcriu el citat article:  
«Habilitació de Parque Empresarial de Sagunto, Sociedad Limitada, com a beneficiària d'expropiacions.  
Per al compliment de les seues finalitats, Parque Empresarial de Sagunto, Societat Limitada, podrà dur a terme les actuacions d'adquisició de sòl que convinguen, fins i tot mitjançant expropiació, a l'efecte de la qual podrà tindre la condició de beneficiària prevista en la legislació en matèria d'expropiacions, tant en aquells casos en els quals corresponga la facultat expropiatòria a l'Administració de la Generalitat Valenciana, com en aquells altres en els quals aquesta facultat corresponga a una altra administració».  
En el PEDT, que legitima la reserva de sòl en l'Àrea Parc Sagunt II, s'expressa la finalitat concreta d'aquesta reserva. A aquest efecte, convé transcriure les determinacions següents expressades en l'apartat 4 de la seua memòria:  
«(?) En l'actualitat, es detecta al municipi de Sagunt l'existència d'una problemàtica urbanística derivada de mancances per falta d'adequació entre les característiques del sòl industrial i sòl terciari disponible i les demandes reals plantejades pels sectors productius actuals, la seua localització i les seues necessitats.  
(?) La gran extensió de l'àrea d'actuació (aproximadament 660 hectàrees) permet atendre l'oferta de terrenys per a la implantació d'empreses de gran envergadura, ja que en l'actualitat no existeix pràcticament en la totalitat de la Comunitat Valenciana àrees que cobrisquen aquesta necessitat».  
A l'efecte de destacar l'interés públic de l'actuació, convé referir-se al que es preveu en l'apartat 7.1 de l'Objectiu 24 (relatiu a preveure sòl per a l'activitat econòmica en quantitat suficient i adequada) del Decret 1/2011, de 13 de gener, del Consell, pel qual s'aprova l'Estratègia Territorial de la Comunitat Valenciana (d'ara en avant, ETCV), que estableix el següent:  
«7.1. Els nodes d'activitat econòmica són aquells àmbits territorials de superfície normalment superior a les 150 hectàrees que combinen diversos usos industrials, logístics, comercials, parcs científics, incubadores d'empreses, parcs de proveïdors, equipaments i centres de serveis públics, entre altres, i tenen la possibilitat d'estar dotats amb sistemes intermodals de transport.  
Aquestes implantacions busquen aprofitar els efectes sinèrgics de les economies d'aglomeració i de l'ús comú d'infraestructures i equipaments, així com d'una imatge de marca que les puga identificar en el mercat global. L'Estratègia Territorial de la Comunitat Valenciana proposa els següents, entre altres: Port de Sagunt-parc industrial Sagunt».  
  
En la normativa actualment vigent, no hi ha cap determinació relativa a exigir requisits quant a l'existència d'una ordenació urbanística prèviament a l'aprovació d'un projecte d'expropiació per taxació conjunta. L'article 112 del TRLOTUP, que regula específicament el procediment de taxació conjunta, no imposa cap requisit en aquest sentit; l'article 109.2 del mateix text legal preveu l'expropiació de terrenys i béns quan ho requerisca l'ampliació del patrimoni públic de sòl; l'article 106 del mateix text legal preveu l'adquisició mitjançant expropiació de terrenys i immobles inclosos en àrees delimitades en un pla especial amb la finalitat d'ampliar el patrimoni públic de sòl; i l'article 104.2.a del mateix text legal permet que l'adquisició de terrenys destinats al patrimoni públic de sòl es puga fer abans de la urbanització i fins i tot a l'aprovació de la planificació. En definitiva, cap exigència respecte a una prèvia ordenació urbanística dels terrenys s'exigeix doncs en el TRLOTUP; més aviat es preveu expressament que l'obtenció de patrimoni públic de sòl puga realitzar-se amb caràcter previ a l'ordenació urbanística dels terrenys.  
  
Com a resum, en aquest apartat han quedat justificades les qüestions següents:  
- L'expropiació per taxació conjunta està habilitada pel PEDT.  
  
- L'aprovació del PEDT té com a efecte la declaració d'utilitat pública i la necessitat d'ocupació dels béns a efectes expropiatoris.  
  
- El PEDT té vigència indefinida.  
- El procediment d'expropiació per taxació conjunta està previst en el pla especial que habilita aquesta expropiació.  
- La societat PES, SL, té la condició de beneficiària de l'expropiació.  
- La reserva de terrenys realitzada mitjançant el PEDT té una finalitat concreta.  
- L'actuació Parc Sagunt II té caràcter estratègic, segons l'ETCV.  
  
- És correcta la tramitació independent de l'expropiació per taxació conjunta respecte a la del Pla especial de l'Àrea Logística de Sagunt.  
  
5. Quant als criteris de valoració, l'article 111.1 del TRLOTUP determina el següent:  
«El preu just dels béns i drets expropiats es fixarà d'acord amb els criteris de valoració de la legislació estatal sobre el sòl mitjançant expedient individualitzat o pel procediment de taxació conjunta (...)».  
  
Tal com s'ha descrit en el tercer dels antecedents de fet d'aquest document, els criteris de valoració que s'han aplicat en el Projecte han sigut els següents:  
- Valoració com a sòl rural, mitjançant capitalització de la renda real o potencial de l'explotació agrícola (article 36.1.a de l'LSRU i articles 7.1 i 13 de l'RVLS).  
- Correcció a l'alça pel factor de localització (article 36.1.a de l'LSRU i articles 7.3 i 17 de l'RVLS).  
- Valoració de les edificacions existents pel mètode del cost de reposició segons el seu estat i antiguitat (article 36.1.a de l'LSRU i articles 7.4 i 18 de l'RVLS).  
- Premi d'afecció del 5 % (article 47 de l'RLEF).  
En conseqüència, el Projecte s'ajusta als criteris de valoració establits en l'LSRU i en l'RVLS.  
6. Quant a les al·legacions presentades, cal remetre's a l'Informe sobre el tràmit d'al·legacions i d'informació pública en el procediment d'expropiació per taxació conjunta dels béns i drets de titularitat privada inclosos en l'àmbit del Parc Sagunt II, de data 11 de febrer de 2022, que consta en l'expedient administratiu tramitat, i els criteris del qual s'incorporen a la resolució del conseller de Política Territorial, Obres Públiques i Mobilitat, de la mateixa data.  
En resum, les al·legacions s'estructuren en diversos motius, que s'enuncien a continuació:  
- Motiu núm. 1. Al·legacions contra el projecte d'expropiació en si mateix (quant a instrument que legitima l'expropiació).  
- Motiu núm. 2. Al·legacions que manifesten la seua disconformitat amb la valoració.  
- Motiu núm. 3. Al·legacions en què les persones sol·licitants demanen la rectificació de la titularitat de la parcel·la.  
- Motiu núm. 4. Al·legacions presentades per persones que afirmen tindre la condició d'arrendatàries, amb aportació de contracte privat d'arrendament.  
- Motiu núm. 5. Al·legacions formulades contra la valoració proposada per l'Administració actuant per no haver pres en consideració afeccions suposadament existents, com ara edificacions, arquetes i altres elements associats als sistemes de reg, murets, séquies, arbres, etc.  
  
- Motiu núm. 6. Al·legacions en les quals els titulars sol·liciten la rectificació de la superfície presa a l'efecte de la valoració de les finques afectades.  
Després de l'anàlisi detallada de tots aquests motius, es formula la proposta d'estimació/desestimació de les al·legacions.  
7. La resolució d'aprovació definitiva de la Comissió Territorial d'Urbanisme es limita a un mer control de legalitat, sense cap valoració de l'oportunitat del projecte i la intervenció d'aquest òrgan ho serà sense perjudici de la ulterior actuació del Jurat Provincial d'Expropiació, que serà el que, en última instància, si hi ha oposició dels expropiats, resoldrà sobre el preu just. Així les coses, la intervenció de la Comissió Territorial d'Urbanisme es limita a la comprovació del fet que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració emprat s'ha ajustat als criteris legals aplicables.  
  
8. La Comissió Territorial d'Urbanisme, a proposta del conseller de Política, Territorial, Obres Públiques i Mobilitat, és l'òrgan competent per a resoldre els expedients d'expropiació tramitats pel procediment de taxació conjunta, quan siguen de competència autonòmica, per aplicació dels articles 3.12 i 7.4 del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat.  
L'acord d'aprovació del projecte d'expropiació per taxació conjunta legitima l'ocupació dels béns o drets afectats, prèviament al pagament o dipòsit de l'import íntegre de la valoració establida i produeix els efectes previstos la Llei d'expropiació forçosa, segons l'article 112.7 del TRLOTUP.  
Les persones interessades podran impugnar el preu just, a l'efecte de la seua determinació definitiva en via administrativa, davant el Jurat Provincial d'Expropiació Forçosa. En aquest cas, l'Administració traslladarà l'expedient a aquest últim, segons estableix l'article 112.8 del TRLOTUP.  
A la vista del que antecedeix, la Comissió Territorial d'Urbanisme de data 23 de febrer de 2022, per unanimitat, acorda:  
  
Primer  
Estimar o desestimar les al·legacions en el mateix sentit que consten en les consideracions jurídiques de la Resolució del conseller de Política Territorial, Obres Públiques i Mobilitat, d'11 de febrer de 2022.  
  
Segon  
Aprovar definitivament el Projecte d'expropiació per taxació conjunta per a l'obtenció dels terrenys de l'àmbit Parc Sagunt II, al terme municipal de Sagunt.  
  
Tercer  
Declarar l'efecte de legitimar l'ocupació dels béns o drets afectats, prèviament al pagament o dipòsit de l'import íntegre de la valoració establida.  
  
Quart  
Ordenar la publicació de l'acord aprovatori, d'acord amb el procediment legalment previst.  
Contra aquest acord, que no posa fi a la via administrativa, i de conformitat amb el que s'estableix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, en l'article 68 de la Llei 5/1983, de 30 de desembre, de Govern Valencià, i en l'article 10 del Reglament dels òrgans territorials i urbanístics de la Generalitat, aprovat pel Decret 8/2016, de 5 de febrer, es pot interposar recurs d'alçada davant la secretària autonòmica de Política Territorial, Urbanisme i Paisatge, de la Conselleria de Política Territorial, Obres Públiques i Mobilitat, en el termini d'un mes comptador a partir de l'endemà de la notificació o publicació d'aquest acord.  
Tot això sense perjudici que es puga exercir qualsevol altre recurs o acció que es considere oportú.  
Així mateix, es notifica aquest acord a les persones interessades titulars de béns i drets que figuren en el projecte d'expropiació, al qual s'adjunta còpia del corresponent full d'apreuament, i es fa saber que, en el termini dels 20 dies hàbils següents al de recepció d'aquesta notificació, podran manifestar, d'acord amb la legislació de procediment administratiu, davant aquesta Comissió Territorial d'Urbanisme la seua disconformitat amb la valoració establida en el Projecte aprovat. Si, en aquest termini, les persones interessades no formulen oposició a la valoració, i sempre que aquesta oposició no conste ja en l'expedient administratiu, s'entendrà acceptada la valoració que es fixa en aquest acte d'aprovació de l'expedient, i s'entendrà determinat el preu just definitivament i de conformitat.  
Aquesta comissió traslladarà els fulls d'apreuament impugnats, juntament amb l'expedient, al Jurat Provincial d'Expropiació Forçosa de València, a l'efecte de fixar el preu just.  
La qual cosa se certifica amb anterioritat a l'aprovació de l'acta corresponent i amb reserva dels termes precisos que se'n deriven, de conformitat amb el que autoritzen els articles 16.2 i 17.7 de la Llei 40/2015, d'1 d'octubre, de règim jurídic del sector públic.»  
  
El Projecte d'expropiació per taxació conjunta per a l'obtenció dels terrenys de l'àmbit Parc Sagunt II, aprovat de forma definitiva, es pot consultar en el següent enllaç:  
  
https://politicaterritorial.gva.es/es/web/urbanismo/actuacions-en-participacio-publica  
  
A les persones interessades titulars de béns i drets que figuren en el projecte d'expropiació es notificarà de forma individual aquest Acord i el full d'apreuament. Aquestes persones podran, en el termini i en la forma indicada en aquest Acord interposar recurs d'alçada o manifestar la seua disconformitat amb la valoració establida en el Projecte aprovat, preferentment per via telemàtica, a través del següent enllaç:  
  
https://ovius.gva.es/oficina\_tactica/?idioma=es\_ES#/tramita/25528/25695/procedimientos  
  
València, 1 de març de 2022.- El secretari de la Comissió Territorial d'Urbanisme de València: Carlos Aubán Nogués.